Tervishoiutöötajad teevad ettevalmistusi teisipäevaseks streigiks | Uudised | ERR
Teisipäeva hommikul peatavad arstid ja teised tervishoiutöötajad hoiatusstreigiga tunniks oma töö. Meditsiinitöötajad nõuavad tervishoidu rohkem raha juurde, sest vastasel korral tuleb arstide liidu presidendi sõnul tulevikus hakata inimestel käima posija juures.
Trükikoda on oma töö lõpetanud, plakatitel on loosungid, millega seiskuvad teisipäeval kella 9-10 hommikul haiglates plaanilised ambulatoorsed vastuvõtud, uuringud, protseduurid ning plaaniline statsionaarne töö, vahendas "Aktuaalne kaamera".
Eesti Arstide liidu president Lembi Aug tõdeb hoiatusstreigi eel, et tervishoiutöötajate palganumbritest ei saa mööda vaadata, sest kõrval on Soome, kuhu jätkuvalt vaja arste. Seal on palgad 3-4 korda suuremad.
Sajad arstid ei streigi teisipäeval mitte ainult seepärast, et oma keskmist 1600 eurost brutopalka kõrgemale saada. Arstide sõnum on, et tuleb langetada poliitiline otsus ja tervihoidu üldse rohkem raha sisse panna.
"Tervishoiu praegune rahastamise mudel, mis põhineb sotsiaalmaksu laekumisel, ei ole enam jätkusuutlik. Näiliselt on asjad veel enamvähem korras, seepärast, et haiglad teevad haigekassa lepingust rohkem ületööd," märkis Lembi Aug.
Kuigi sotsiaalministeerium mõistab enamikke streikivate arstide välja toodud muresid, siis ei ole suudetud langetada poliitilist otsust.
Töö- ja terviseminister Jevgeni Ossinovski keeldus täna "Akutaalsele kaamerale" teemat kommenteerimast. Läinud kolmapäeval pakutud haigekassa 33 miljoni eurose augu lappimine teeb aga arste veel murelikumaks ja teenuste hindade langetamine sarnaneb masu järgsele kärpimisele.
"Ravi kvaliteet langeb sellises osas, et me hakkame saama arstiabi laadset toodet ja ühel hetkel ei ole enam vahet, kas inimene pöördub posija juurde või läheb arsti juurde," hoiatas arstide liidu president Lembi Aug.